Putin topshirig'i, Evropa Ittifoqining “tarixiy qadami”, Rossiyaning jiddiy muammosini aytgan Ukraina Qurolli kuchlari

Rossiya qo'shinlarining Ukraina hududlariga bostirib kirishi ortidan boshlangan urush 24 fevraldan buyon davom etmoqda. Quyida 10 iyun kuni sodir bo'lgan mojaroga aloqador asosiy yangiliklarni taqdim etamiz.
Shveytsariya Evropa Ittifoqining oltinchi sanktsiyalar paketiga qo'shildi
Shveytsariya hukumati Evropa Ittifoqi cheklovlarining oltinchi paketini qo'llab-quvvatlab, Rossiyaga qarshi sanktsiyalar e'lon qildi. Unga ko'ra, mamlakat Rossiya neft va neft mahsulotlariga embargo qo'yadi, 100 nafar rus va belarusga nisbatan shaxsiy sanktsiyalar kiritadi. Bu haqda Shveytsariya Federal kengashi matbuot xizmati xabar berdi.
Sanktsiyalar 10 iyun kuni mahalliy vaqt bilan soat 18:00 da (Toshkent vaqti bilan 21:00 da) kuchga kirgan. Ma'lum qilinishicha, Shveytsariya sanktsiyalari Evropa Ittifoqi cheklovlariga to'liq mos keladi.
Zelenskiy Evropa Ittifoqi qilishi mumkin bo'lgan tarixiy qadamni aytdi
Evropa Ittifoqi tarixiy qadam tashlab, Ukraina xalqining Evropa oilasiga mansubligi haqidagi gaplar quruq emasligini isbotlashi mumkin. Bu haqda Ukraina prezidenti Vladimir Zelenskiy Kopengagen demokratik sammiti ishtirokchilariga qilgan murojaatida ma'lum qildi.
“Ukraina chegarasida, Ukraina janubidagi xarkov yaqinida joylashgan Ukraina Donbassida hozir Ukraina xalqi haqiqatan ham o'z mustaqilligi haqidagi so'zlarini isbotlash uchun, mustaqillikni himoya qilish uchun tegishli harakatlar bilan qo'llab-quvvatlashga tayyor ekanini ko'rishimiz mumkin. Lekin chegara qaerda?” — deya savol bilan yuzlangan Zelenskiy.
xitoy AQShning Rossiyaga harbiy yordam bermaslik haqidagi chaqirig'iga javob qaytardi
xitoy mudofaa vaziri Vey Fenxe va uning amerikalik hamkasbi Lloyd Ostin birinchi marta shaxsan uchrashdi. Suhbatda, xususan, Ukraina mavzi ham ko'tarilgan. Ostin xitoylik hamkasbini Rossiyaga hech qanday moddiy yordam bermaslikka chaqirgan. Uchrashuvdan keyin o'tkazilgan matbuot anjumanida xitoy Mudofaa vazirligi vakili Vu Tsyan xitoy buni qilmaganini ta'kidlagan.
“xitoy Rossiyaga harbiy yordam bermagan. Bu aniq”, — degan u. Uchrashuv Ostinning Hind-Tinch okeaniga to'rtinchi safari chog'ida xitoy harbiy rahbariyatining rasmiy iltimosiga ko'ra bo'lib o'tgan.
Ukraina Qurolli kuchlari bosh shtabi mamlakatdagi yo'qotishlar tufayli Rossiya uchun jiddiy muammo borligini ma'lum qildi
Dushman uchun Ukrainadagi urush tufayli yo'qotilgan bo'linmalarni to'ldirish tobora qiyinlashmoqda. Bu haqda Ukraina Qurolli Kuchlari bosh shtabiga tayanib, “UNIAN” xabar berdi.
“Ukraina mudofaa kuchlari bo'linmalari dushman qo'shinlariga katta yo'qotishlar yetkazishda davom etmoqda va barcha yo'nalishlarda mudofaani mustahkam ushlab turibdi. Hududdagi urush natijasida yo'qotilgan bo'linmalarni to'ldirish dushman uchun tobora qiyinlashib bormoqda”, deyiladi xabarda.
Qayd etilishicha, rus qo'shinlari harbiy xizmatni o'tash uchun qulay moliyaviy shart-sharoitlarni va'da qilish va qisqa muddatli shartnomalar joriy etish orqali yollash muammosini hal qilishga urinmoqda.
Putin vazifa qo'ydi: general 1 iyulgacha Ukrainaga bo'layotgan tahdiddan ogohlantirdi
“Rossiya qo'mondonligi Vladimir Putindan Donetsk viloyatini 1 iyulgacha bosib olish vazifasini oldi. Bundan tashqari, Rossiya xerson va Zaporeje viloyatlarining bir qismini nazorat ostida ushlab turmoqchi”, — deya xabar berdi harbiy ekspert – zaxiradagi general-leytenant Igor Romanenko YouTube kanallaridan biriga bergan intervyusida.